Familie på 5 kørte jorden rundt i deres Tesla Model 3

Elbilskeptikere kan få sved på panden ved tanke om at skulle krydse Danmark i en elbil. Men familien Martínek fra Tjekkiet har netop kørt jorden rundt i deres Tesla Model 3. De kørte over målstregen i Barcelona søndag eften, efter at have tilbagelagt mere end 42.000 kilometer på et halvt år.

Familien var dog ikke alene. De havde følgeskab af Rafael de Mestre, der har kørt jorden rundt i elbil ikke færre end fire gange – første gang i 2012. Han har taget initiativ til løbet 80edays, som familien Martínek valgte at deltage i, og dermed blev den første familie, der har kørt jorden rundt i en elbil.

De startede den 24. april i år og afsluttede turen den 3. november under Arc de Triomf i Barcelona, hvor de Mestre, der er født i Catalonien, altid har startet og afsluttet sine ture. Undervejs blev de nogle gange ledsaget af andre bilister, der deltog på dele af ruten, men de Mestre og familien Martínek var de eneste, der gennemførte hele jordomrejsen.

Familien inden afrejsen (foto: Instagram)

Familens Tesla forkæles med en vask (foto fra Instagram).

Ruten der blev kørt.

Undervejs mødtes gruppen med lokale Tesla-klubber flere steder og med venner fra tidligere ture, som de Mestre har foretaget. De holdt også oplæg om elbilskørsel i områder, der er lidt uden for alfarvej, særligt i Centralasien.

Tesla Model 3 er godt nok en velproportioneret bil med god plads til fem passagerer og imponerende bagagekapacitet for en mellemstor sedan. Men når man lægger al familiens oppakning oveni og sender dem jorden rundt, er det ret imponerende, at det kunne lade sig gøre i en almindelig bil.

Bevares, turen blev startet med en ekstra bagageboks på anhængertrækket, men den blev efterladt i Kina på grund af grænseproblemer. Resten af turen måtte de fem familiemedlemmer nøjes med bilens normale bagagerum.

I alt kørte de Mestra og familien 42.015 kilometer og passerede 36 lande. Familien har foreviget turen på en Instagram-konto. Og skulle du selv få lyst til at deltage i 80edays, når næste start går i 2026, kan du læse mere om løbet på den officielle hjemmeside.

Familie på 5 kørte jorden rundt i deres Tesla Model 3